Vojnici i obavještajci koji su prijavili Abu Ghraib i druge nepravilnosti govore u Kongresu
Anthony Shaffer: "Istina se mora reći.  Naša obaveza da branimo zemlju ne odnosi se samo na borbu protiv neprijatelja, već i na obvezu 
Nedavno je u Zastupničkom domu Kongresa održan panel na kojem su govorili pripadnici američkih oružanih snaga i obavještajnih službi koji su imali problema sa svojim nadređenima zbog toga što su prijavili niz slučajeva za koje su smatrali da predstavljaju kršenje zakona. Među govornicima na panelu bio je i čovjek koji je dnevnik New York Times obavijestio o vladinom programu elektronskog praćenja i prisluškivanja američkih državljana za koje se sumnjalo da su u vezi s teroristima. Pripadnici oružanih snaga i obavještajci odigrali su ključnu ulogu u informiranju Kongresa i javnosti o navodnim kršenjima zakona. Upravo su američki vojni časnici i obavještajci skrenuli pozornost na zlostavljanje zatvorenika u Abu Ghraibu, na takozvane tajne zatvore u Europi koje navodno vodi CIA te na navodna kršenja zakona u protu-terorističkoj strategiji FBI-ja. Oni su to učinili iako su bili svjesni da im je u pitanju možda i karijera. Republikanski kongresmen Christopher Shays izjavio je da je 'hrabrost ovih ljudi od ključne važnosti u borbi protiv korupcije, malverzacija i nesvrsishodnog trošenja novca u državnoj upravi'. "Rijetko je kada u našoj povijesti postojala tolika potreba za jasnim prijavljivanjem nepravilnosti, pogotovo u sektoru nacionalne sigurnosti i obavještajnih službi" - rekao je kongresmen Shays. Na panelu u Kongresu svjedočilo je pet osoba koje tvrde da im zbog njihova prijavljivanja navodnih nepravilnosti prijeti osveta od strane službi u kojima rade. Obavještajni časnik američke vojske Samuel Provance imao je problema zbog toga što se usprotivio načinu na koji se tretiraju zatočenici u iračkom zatvoru Abu Ghreib. "Nakon što je javnost saznala što se zbiva u Abu Ghraibu, traženo je da se poduzmu mjere protiv odgovornih. No, žrtveni su jarci bili vojnici vrlo mlade dobi. Njihovi časnici iskrivljavali su činjenice i pozornost skrenuli u drugom pravcu. Smatrao sam da je takvo ponašanje nečasno i da nije u skladu s tradicijama naše vojske. Bilo me je sram što sam povezan s tim slučajem" - rekao je Samuel Provance koji tvrdi da mu je, nakon što je odbio zahtjev pretpostavljenih da laže u cijelom slučaju, skinut čin. Dopukovnik Anthony Shaffer, također obavještajac američke vojske, bio je dio tima koji je prije terorističkih napada od 11. rujna 2001. na teritoriju Sjedinjenih Država pratio osobe za koje se sumnjalo da se bave terorizmom. Shaffer je nakon terorističkih napada rekao istražiteljima da je jedan od terorista, Muhamed Atta, bio uočen od strane američkih vlasti čak godinu dana prije napada. Dopukovnik Sheffer tvrdi da su ga pretpostavljeni nastojali ušutkati: "Prijavio sam to ne zato što sam to želio već zato što sam morao. Istina se mora reći. Naša obaveza da branimo zemlju ne odnosi se samo na borbu protiv neprijatelja, već i na obvezu da se suprotstavimo našoj vlastitoj birokraciji koja nas često usporava." Na svjedočenju je govorio i Russell Tice, bivši djelatnik Nacionalne sigurnosne službe. On je prije nekoliko mjeseci obavijestio dnevnik New York Times da vlada – bez sudskog naloga – prisluškuje američke građane za koje se sumnja da su u vezi s teroristima. "Na putu u Kongres, prošao sam danas kraj zgrade Vrhovnog suda, na čijem pročelju piše da je 'zakon za sve jednak'. U obavještajnim službama to načelo ne važi. Ono ne važi kada su u pitanju ljudi koji prijave neku nepravilnost" - rekao je u KOngresu SAD Russell Tice. I republikanci i demokrati kritizirali su vladin program elektronskog prisluškivanja komunikacije sumnjivih osoba s inozemstvom, jer se praćenje odvijalo bez obaveznog sudskog naloga. Vlada pak tvrdi da je osoba koja je obavijestila medije o ovom tajnom programu u pitanje dovela nacionalnu sigurnost. Na panelu je govorio i Glenn Fine, čelnik Odjela Ministarstva pravosuđa za unutrašnju kontrolu. I on se složio s mišljenjem da ljudi koji prijave neku navodnu nepravilnost zaslužuju punu zaštitu. Međutim, odvjetnik Mark Zaid, koji zastupa takozvane 'whistleblowere', kaže da zaštita treba biti još bolja – te da ju treba propisati izravno Kongres. Više članova Kongresa poduzelo je korake u tom smjeru.